**Mažųjų Velykėlių aidas lietuvininkų papročiuose ir tradicijose**

Pirmąjį sekmadienį po Velykų vėl nauja šventė- Velykėlės, arba Atvelykis. Ši diena tampdavo labai džiaugsminga ir įsimintina.

Lietuvininkų papročiai maždaug nuo 18 a. vidurio pastebimai skyrėsi nuo papročių Didžiojoje Lietuvoje. Tai nulėmė keli faktoriai: mažalietuviai ilgus šimtmečius buvo Prūsijos kunigaikštystės, vėliau karalystės, galiausiai Vokietijos imperijos gyventojai. Jie anksčiau patyrė Vakarų Europos idėjų poveikį. Su lietuvininkais kartu gyveno vokiečiai. Svarbus faktorius – tikėjimo išpažinimas. Liuteronybe išpažįstama Mažojoje Lietuvoje, katalikybė- Didžiojoje Lietuvoje. Šie veiksniai paveikė žmonių mąstyseną, papročius bei tradicijas.

Prieš pusšimtį metų Lietuvoje ši šventė buvo tarsi antrosios Velykos, tik trumpesnės, vos vieną dieną švenčiamos. Gal dėl to ir papročiai yra užbaigiantys pirmosios pavasarinės mėnulio pilnaties savaitę, buvo paprastesni.

Tuose namuose, kur mažų vaikų būta, šeštadienio vakare vėlsuaugę sėsdavo margučių marginti. Tokie gražiau ne tik ant stalo pasidėti, bet ir vaikus pamaloninti. Kitus kiaušinius tik šiaip, paprastai į svogūnų lukštų ar šieno pabirų nuovirą sumerkdavo ir taip juos raudonai, gelsvai ar žaliai nudažydavo.

Atvelykis dar vadinamas vaikų Velykėlėmis, tarsi Velykų pakartojimas. Pirmąjį sekmadienį po Velykų vėl dažomi kiaušiniai, ridenami margučiai, supamasi sūpynėse, krikšto motinos lanko savo krikšto vaikus. Tą dieną kiaušinius dažydavo ir didesni vaikai.

Atvelykio išvakarėse, kai mama ar močiutė vėl užminkydavo tešlą bandelėms, vaikai prišokdavę joms į pagalbą, galėdavo iš tos tešlos prilipdyti paukštukų, kiškučių, avinėlių ar žmogeliukų, namelių. Kol bandelės kepdavo, vaikai galėdavo žalumynais papuošti Atvelykio stale vietą savo saldumynams, išmargintiems kiaušiukams.

Mažiems geriems vaikams Velykė palieka po du įvairių spalvų kiaušinius. Velykės kiaušiniai būna kitoniški, nei kad yra namuose, juos arba tam tyčia nudažydavo kitaip, arba pasikeisdavo su kaimynėmis.

Didžiojoje Lietuvoje pav: Aukštaitijoje ir Suvalkijoje vaikai laukdavo- VELYKŲ BOBUTĖS.

Šakiečiai iki I-o pasaulinio karo- Velykę vadindavo VELYKŲ KARALIENĖS vardu.

Pasvaliečius, panevėžiečius ir ukmergiškius vaikus lankė VELYKIS arba VELYKIUS.

Raseiniškiai laukdavo KARABIJOS. Taip šiame krašte buvo vadinama Velykė.

Mažojoje Lietuvoje nudažytus kiaušinius atnešdavo VELYKŲ ZUIKIS. Velykų zuikio laukimo paprotys atsirado prieš 300 metų Elzase, Pfalce ir Aukštutinėje Reino dalyje. Juk zuikis ateidavo į miestelių ir kaimų sodus bei daržus ieškoti maisto, kad išgyventų. Todėl jis susijęs su pavasariu, atbudimu ir vaisingumu. Velykė vaikučiams margučius vežiodavusi cukriniame arba vaškiniame vežimėlyje, kurį traukdavo pakinkyti vaškiniai arkliukai arba pūkuoti zuikučiai. Pačius gražiausius dalydavusi tik labai geriems vaikams, o išdykusiems, neklaužadoms tekdavę prastesni. Todėl vaikai visus metus stengdavosi būti geri.

Taip  pat vaikučiai, mažieji  kiaušiniautojai- lalautojai deklamuodavo eilėraščius arba sakydavo kalbas.

Apie Tilžę lalauninkai sveikindavo šeimininkus taip:

Labas vakars, pon gaspador, ei lalo,

Ar jau miegi saldų miegą, ei lalo,

Išsibudink, pasijudink, ei lalo,

Ar tu duosi mums lalutį, ei lalo,

Tavo lauke, Dievui dėkui, ei lalo,

Kur užarta, te juoduoja, ei lalo,

Kur užsėta, te žaliuoja, ei lalo,

Šventas Jurgis rasą krėtė, ei lalo,

Šventas Jonas mėšlą vežė, ei lalo,

Švents Jokūbas rugius kirto, ei lalo,

Šventa Ona pėdus rišo, ei lalo.

Retai atsitikdavo, kad lalauninkams- kiaušiniautojams neduodavo kiaušinio. Nedrįsdavo atsisakyti, nes žmonės tikėjo, jog negavusių dovanų blogi linkėjimai išsipildysią. Todėl baigę giesmes lalauninkai- kiaušiniautojai visi prašydavo dovanų ir žinoma jų gaudavo su dideliu kaupu.

**MĮSLĖS ATVELYKIO ŠVENTEI:**

< Pramušiau ledą- radau sidabrą, pramušiau sidabrą- radau auksą.> (kiaušinis)

< Mažutis ąsotėlis, skani tyrelė.> (kiaušinis)

<Daili bačkelė be jokio lankelio> (kiaušinis)

< Šviesi trobelė, be langų, be durelių, kas įeiti nori, tas turi duris išlaužti.> (kiaušinis)

< Kai tik lapai sušlamėjo, tuoj į mišką, nudulkėjo.> (kiškis)

< Eina ponia per dvarą su šimtu suknelių> ( višta)

<Už trijų kalvų bulius baubia.> (Perkūnija)

<Be rankų be kojų vartus atkelia.> (Vėjas)

<Eina jautis baubdamas, dangų ragu rėždamas.> (Griaustinis ir žaibas)

< Vienas lieja, antras geria, trečias auga> (Lietus, žemė, žolė).

<Marga karvė dangų laižo>. (Vaivorykštė)

<Ir laibas, ir ilgas, atsitūpė žolėj nesimato.> (Lietus).

<Maža moteriškutė su aukso kepurėle.> (Gėlė su rasos lašu).

**ŽAIDIMAI ATVELYKIO ŠVENTEI:**

Žaidimas ,,Išsirink kiaušinį ridenimui“

1. Kiekvienam vaikui uždėti kiškio ausytes.

2. Kiaušiniai išbarstomi ant grindų, įjungiama ,,Telebimbam“ velykinių dainelių muzika. Kol muzika groja vaikai turi atlikti užduotis.

3. Vaikai- zuikiai bėgioja pagal muziką aplink kiaušinius jų neliesdami.

4. Vaikai turi peršokti kiaušinius suglaustom abiem kojom (kaip zuikiukai).

5. Vaikai turi kiekvieną kiaušinį pauostyti nosimi.

6. Vaikai turi ant kiaušinio užmesti žiedą arba virvę su kilpa, gali būti spalvoti šalikėliai.

7. Kiekvienas vaikas 1 kartą turi apibėgti ratu aplink kiekvieną kiaušinį.

Atlikus šias užduotis, vaikai išsirinkę ridenimui gali pasiimti po kiaušinį ir tam tikrą laiką juos pagal muziką turi panešioti juos ant delno. Sulenktos rankytės ar galvelės.

Ridenimas

Paruošiami ridenimui loveliai. Vaikučiai su išsirinkusiais kiaušinukais gali rungtis ridenimo varžybose.

Piešiniai spalvotomis kreidelėmis ant asfalto.

Išdalinamos spalvotos kreidelės ir vaikučiai gali piešti Atvelykiui skirtus simbolius ( zuikutį, margutį, verbą, zuikių namukus, krepšelius su margučiais ir t.t.)

Žaidimas ,,Kuri  komanda greičiau perneš margutį šaukštu“

Susiburia komandos. Joms išdalinamos priemonės (prijuostės, šaukštai, margučiai).

Žaidimas ,, Kas daugiau žino žodžių susijusių su Velykom, pavasariu“

Žaidimas žaidžiamas tip top principu. Nubrėžiamas atstumas ir du pageidaujantys žaisti šį žaidimą dėdami žingsnį po žingsnio sako žodžius susijusius su pavasariu ir Velykomis. Laimi tas kas daugiau žino žodžių.

Geros nuotaikos, daug šypsenų ir iki kito Atvelykio !

Parašyta, pasinaudojant parengtu Reginos Meškauskienės straipsniu ,,Velykos Klaipėdos krašte“ iš knygos ,, Šilainės istorijos“, taip pat Pranės Dundulienės ,, Lietuvių šventės : tradicijos, papročiai, apeigos“.

Salos etnokultūros ir informacijos centro etnografė- vadybininkė Dalia Kubilienė